OR เปิดร้าน “คาเฟ่ อเมซอน ฟอร์ แช้นส์” สาขาที่ 7 ขยายโอกาสทำงานผู้สูงอายุ
OR เปิดร้าน “คาเฟ่ อเมซอน ฟอร์ แช้นส์” สาขาที่ 7 ขยายโอกาสทำงานผู้สูงอายุ
OR เปิดร้าน “คาเฟ่ อเมซอน ฟอร์ แช้นส์” สาขาที่ 7 ขยายโอกาสทำงานผู้สูงอายุ
15 ม.ค. 2563

นายจุติ ไกรฤกษ์ รมว.พัฒนาสังคมและความมั่นคงของมนุษย์ นายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ นายสุทธิ จันทรวงษ์ อธิบดีกรมพัฒนาสังคมและสวัสดิการ และนายสุชาติ ระมาศ รองกรรมการผู้จัดการใหญ่ธุรกิจค้าปลีก บริษัท ปตท. น้ำมันและการค้าปลีก จำกัด (มหาชน) หรือ OR ร่วมพิธีเปิดร้าน คาเฟ่ อเมซอน เพื่อการสร้างโอกาส หรือ คาเฟ่ อเมซอน ฟอร์ แช้นส์ (Cafe Amazon for Chance) สาขาที่ 7 ณ กรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ โดยเป็น คาเฟ่ อเมซอน ฟอร์ แช้นส์ สาขาแรกที่ขยายโอกาสไปยังกลุ่มผู้สูงวัยในการเป็นบาริสต้าของร้าน เพื่อช่วยสร้างงานที่มั่นคง ส่งเสริมคุณภาพชีวิต และสร้างความเท่าเทียมในการดำรงชีวิตให้กับกลุ่มผู้ด้อยโอกาส
โดยนายสุชาติ เปิดเผยว่า สังคมไทยกำลังก้าวสู่การเป็นสังคมผู้สูงอายุ คือ การมีสัดส่วนของประชากรที่มีอายุ 60 ปีขึ้นไปในสัดส่วนมากกว่า 10% ของจำนวนประชากรทั้งหมด อันจะส่งผลโดยตรงต่อขีดความสามารถในการแข่งขันของประเทศในอนาคตอันใกล้ ซึ่ง โออาร์ เล็งเห็นถึงผลกระทบดังกล่าว  จึงนำรูปแบบทางธุรกิจที่ประสบความสำเร็จของ คาเฟ่ อเมซอน ที่มีจำนวนกว่า 3,150  สาขา ทั้งในประเทศและต่างประเทศมาปรับใช้กับโครงการ คาเฟ่ อเมซอน ฟอร์ แช้นส์
ทั้งนี้ผ่านมา โออาร์ ร่วมกับบริษัท สานพลัง วิสาหกิจเพื่อสังคม จำกัด ซึ่งเป็นบริษัทในกลุ่ม ปตท. จัดฝึกอบรมและพัฒนาทักษะการทำงานให้กับผู้พิการทางการได้ยินและผู้พิการทางการเรียนรู้ให้เป็นบาริสต้าตามมาตรฐานของ คาเฟ่ อเมซอน สำหรับคาเฟ่ อเมซอน ฟอร์ แช้นส์ สาขานี้ นับเป็นสาขาแรกที่ โออาร์ ดำเนินการเองและได้ขยายโอกาสในการทำงานในการเป็น บาริสต้าให้กับกลุ่มผู้สูงวัย
โดยออกแบบอุปกรณ์ภายในร้านให้เหมาะสมกับการทำงานของผู้สูงวัย เช่น การออกแบบความสูงของชั้นวางวัตถุดิบให้เหมาะสมและปลอดภัยในการทำงาน การใช้เครื่องชงกาแฟอัตโนมัติเพื่อเพิ่มความสะดวกและรักษารสชาติให้คงมาตรฐาน การจัดเตรียมอุปกรณ์ทางการแพทย์เพื่อรองรับเหตุฉุกเฉินที่อาจเกิดขึ้น เป็นต้น
ปัจจุบันมีร้าน คาเฟ่ อเมซอน ฟอร์ แช้นส์ เปิดให้บริการแล้ว จำนวน 7 สาขา ในกรุงเทพฯ จังหวัดสมุทรปราการ จังหวัดนครปฐม และจังหวัดชลบุรี ได้แก่ สาขาหอศิลป์ ณ บ้านเจ้าพระยา สาขาสนามลู่ปั่นจักรยาน เจริญสุขมงคลจิต สุวรรณภูมิ สาขา ปตท. สำนักงานใหญ่ สาขากรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ สาขาคณะสิ่งแวดล้อมและทรัพยากรณ์ศาสตร์ มหาวิทยาลัยมหิดล (ศาลายา) สาขาสำนักงานอธิการบดี มหาวิทยาลัยมหิดล (ศาลายา) และสาขาโรงพยาบาลแหลมฉบัง
ทั้งนี้โออาร์ มีแผนงานการขยายร้าน คาเฟ่ อเมซอน ฟอร์ แช้นส์ อย่างต่อเนื่อง เพื่อสร้างโอกาสทางอาชีพอย่างยั่งยืนให้แก่ผู้ด้อยโอกาสของไทย โดยปีนี้เตรียมเปิดอีก 4 สาขา เพื่อให้โอกาสกลุ่มผู้ด้อยโอกาสได้เข้ามาทำงานเพิ่ม หลังจากเปิดสาขาที่ 7 สำหรับให้ผู้สูงอายุมาทำงานแล้ว ก็จะเปิดสาขาที่ 8 ที่สัตหีบ สำหรับกลุ่มทหารผ่านศึก ส่วนสาขาที่ 9 จะเปิดที่พื้นที่คณะกรรมการกำกับหลักทรัพย์และตลาดหลักทรัพย์ (ก.ล.ต.) สำหรับผู้พิการทางหู ขณะที่สาขาที่ 10 จะเปิดบริเวณโรงเรียนสาธิตจุฬาลงกรณ์มหาวิทยาลัย สำหรับกลุ่มออทิสติก และสาขา 11 เปิดที่สถานีบริการน้ำมันขนาดกลาง คลอง 5 ณ สถานสงเคราะห์คนไร้ที่พึ่ง ซึ่งจะเปิดโอกาสให้คนไร้ที่พึ่งได้มีโอกาสทำงานกับร้านคาเฟ่ อเมซอนต่อไป
ปัจจุบันร้านคาเฟ่ อเมซอน มีทั้งหมด 3,150 สาขา แบ่งเป็นในประเทศ 2,900 สาขา และต่างประเทศ 250 สาขา แต่เป็นร้าน Cafe Amazon for Chance เพียง 7 แห่ง ซึ่งรับผู้ด้อยโอกาสได้เข้าทำงานแล้วสาขาละ 4-6 คน แต่ในอนาคตจะเปิดสาขาเพิ่มขึ้นอีก เบื้องต้นจะเชิญชวนแฟรนไชส์อเมซอนต่างๆ เปิดรับผู้ด้อยโอกาสเข้าทำงานด้วย
สำหรับธุรกิจกาแฟในเมืองไทยยังมีโอกาสเติบโตได้อีกมาก เนื่องจากเมื่อเปรียบเทียบกับญี่ปุ่นจะพบว่า คนไทยบริโภคกาแฟ 300 แก้วต่อคนต่อปี ขณะที่ญี่ปุ่นบริโภค 400 แก้วต่อคนต่อปี และเมื่อเทียบกับปริมาณการบริโภคพบว่า คนไทยบริโภคกาแฟ 1.4 กิโลกรัมต่อคนต่อปี ส่วนญี่ปุ่นบริโภค 3 กิโลกรัมต่อคนต่อปี